ལན།ཡར་ཀླུང་གཙང་པོ་ལྟ་བུར་མཚོན་ན་ཆུ་རག་ཆེན་པོ་༡༡རྒྱག་གི་ཡིན་ལབ་ཀྱི་ཡོད་པ་ལྟར།རྫམ་ཆུ་རག་ཆེན་མོ་བརྒྱབ་ཟིན་པ་དང་།གཉིས་རྒྱག་བཞིན་པ་ཡིན་དུས་ཆུ་རག་ལྔ་ཞིག་རྒྱག་རྒྱུ་ཡིན་པ་དེ་གསལ་པོ་ཆགས་བསྡད་ཡོད་པ་རེད།དེ་ནས་འབྲི་ཆུ་ནི་ཆུ་རག་མང་ཤོས་ཤིག་ཆགས་ཡོད་པ་དང་།ཆུ་རག་དེ་ཚོ་གསར་པ་གང་ཡང་མིན་པར་རྒྱ་ནག་གིས་བོད་བཙན་བཟུང་བྱས་པ་ནས་བཟུང་སྟེ་ཆུ་རག་ཕོན་ཆེན་བརྒྱབ་ཡོད་པ་དང་།དམིགས་བསལ་གྱིས་ཕྱི་ལོ་༡༩༦༠ནས་༡༩༨༠བར་དུ་དཔེ་མི་སྲིད་པའི་ཆུ་རག་ཆེ་ཆུང་འདྲ་མི་འདྲ་མང་པོ་ཞིག་བརྒྱབ་ཡོད་པ་རེད།ཡིན་ནའང་།ཕྱིས་སུ་ཆུ་རག་ཙག་གི་ཙིག་གི་མ་ཡིན་པར་དེ་སྔོན་བོད་ནང་རྒྱག་མྱོང་མེད་པའི་ཆུ་རག་ཧ་ལས་པ་ཆེན་པོ་དེ་འདྲ་རྒྱག་བཞིན་ཡོད་པ་རེད།དཔེར་ན།འབྲི་ཆུར་སྨར་ཁམས་དང་འབའ་ཐང་གཉིས་ཀྱི་བར་དུ་བོད་ནང་གི་ཆུ་རག་ཆེ་ཤོས་ཤིག་རྒྱག་རྒྱུ་ཐག་བཅད་ཚར་བ་རེད།དེ་བཞིན་ཉག་རོང་གི་ས་ཆ་ཞིག་ཏུ་འབྲོག་པ་མང་པོ་གནས་སྤོར་བཏང་སྟེ་ཆུ་གཉིས་འདུས་མདུད་ཅིག་ཏུ་ཆུ་རག་ཆེན་པོ་ཞིག་རྒྱག་བཞིན་ཡོད་ལ།མ་འོངས་པར་ཆུ་རག་དེ་ནས་རྒྱ་ནག་བྱང་གི་ཕྱོགས་སུ་ཆུ་འདྲེན་རྒྱུ་ཡིན་ལུགས་བརྗོད་ཀྱི་ཡོད་པ་རེད།གཞན་ཡང་རྨ་ཆུ་ལྟ་བུ་ཡིན་ན་སྔོན་མ་ནས་ཆུ་རག་མང་པོ་ཞིག་བརྒྱབ་ཡོད་པ་རེད་དེ་ཕྱིས་སུ་རྨ་ཆུ་ཁོ་རང་ཆུང་ཆུང་ཞེ་དྲགས་ཆགས་ཡོད་དུས།ཆུ་རག་གསར་པ་མང་པོ་རྒྱག་པའི་ནུས་པ་མེད་བསྡད་པ་འདྲ་བོ་ཞིག་ཆགས་ཡོད་པ་རེད།རྒྱལ་མོའི་དངུལ་ཆུ་དང་རྫ་ཆུར་དེ་སྔོན་ཆུ་རག་ཞེ་དྲགས་རྒྱག་གི་མེད་ཀྱང་ཕྱིས་སུ་དེ་གཉིས་ལའང་ཆུ་རག་དཔེ་མི་སྲིད་པའི་ཕོན་ཆེན་པོ་རྒྱག་པའི་བསམ་བློ་ཡོད་པ་ཞིག་རེད།གང་ཡིན་ཟེར་ན།རྒྱ་ནག་ལྷོ་ཡི་ཕྱོགས་ལ་ཆུ་འབེལ་པོ་དང་བྱང་གི་ཕྱོགས་ལ་ཆུ་དཀོན་པོ་ཡིན་དུས།བོད་ཀྱི་ཆུ་ཡོངས་རྫོགས་ཁ་བསྒྱུར་མ་ཐུབ་ཀྱང་ཏོག་ཙམ་རིམ་གྱིས་ཁ་བསྒྱུར་ཐབས་བྱེད་ཀྱི་ཡོད་པ་རེད།སྤྱིར་བཏང་རྒྱ་ནག་སྤྱི་ཡོངས་ཀྱི་ནང་ཁྱོན་ཆུ་རག་ཁྲི་༨ཙམ་ཡོད་བསམ་སོང་།བོད་ས་ཡོངས་སུ་ཁྱོན་ཆུ་རག་ག་ཚོད་ཅིག་ཡོད་མེད་ཀྱི་གྲངས་འབོར་དེ་ཏག་ཏག་མེད་ཀྱང་ཆུ་རག་ཆེ་ཆུང་༣༠༠ལྷག་ཅིག་ཡོད་པ་ཚོད་དཔག་རང་གི་ཐོག་ནས་བཤད་ཀྱི་ཡོད་པ་རེད།ཆུ་རག་ཁ་ཤས་གྲོང་གསེབ་ཁག་ལ་གློག་མཁོ་འདོན་ཙམ་གྱི་ཆེད་དུ་བརྒྱབ་པས་ཧ་ཅང་ཆུང་ཆུང་དེ་འདྲ་རེད།ད་ལྟ་ཆུ་རག་ཚད་མཐོ་བོ་དང་ཆེན་པོ་ཕལ་ཆེར་ཉི་ཤུ་སུམ་ཅུ་ཞིག་མེད་དམ་བསམ་པ་ཞིག་འདུག